शुक का दिने बिहार के प्रिया राज के विदाई का बाद भोजपुरी के लोकप्रिय चैनल महुआ टीवी के रियलिटी शो सुरसंग्राम के दूसरका सीजन में छह गो प्रतिभागी बाचल रहले. बाकिर ओहू लोग के मालूम रहे कि बीच में कुछ पपलू प्रतिभागी घुसावल जइहें जिनका से अबतक जीतत आइल लोग के संघर्ष करे के पड़ी. पिछलको बेर इहे भइल रहे. प्रतिभागी एह बाति से संतोष कर सकेले कि पिछला बेर कवनो पपलू अन्तिम तीन में ना चहुँपल रहे.
आजु शनिचर से सुर संग्राम के सीजन दू में आठ गो नया पपलू शामिल कइल जा रहल बाड़े. बिहार आ यूपी से चार चार गो. शो के शुरुआत एंकर मनोज तिवारी अपना गायकी से करीहें आ प्रतिबागियन के नया पपलू प्रतिभागियन से जोरदार टक्कर करे के सलाह दीहें. ओकरा बाद सूफी गायिका रेखा भारद्वाज मंच पर अइहें आ अपना एगो लोकप्रिय गीत से धमाकेदार इंट्री मरीहें.
नयका पपलू प्रतिबागियन में से दू गो प्रतिभागी, बिहार आ यूपी से एक एक गो, के विदाई आजुवे हो जाई. बाकी बचल छह जाने में से दू प्रतिभागी अगिला शुक के चुनल जइहें जे मिल के सुर संग्राम में आठ गो हो जइहें. आ आठो जने तब सुर संग्राम के विजेता के दावेदार बने खातिर जूझीहें.
आजु शामिल हो रहल पपलू प्रतिभागियन में बिहार से अभिषेक तिवारी, शुभा लक्ष्मी, राँची के नीलम गुप्ता आ बोकारो के चंदन तिवारी रहीहें. यूपी से शामिल होखे वालन में विशाल ठाकुर, प्रियव्रत मिश्रा, अभिषेक अरुण आ सौरभ रहीहें.
हालांकि जाने लायक बाति होखी कि एह पपलूवन के चुनाव कवना आधार पर कइल जाला. उम्मीद कइल जाव कि शायद एंकर का माध्यम से एह बाति के जानकारी दर्शकन के दिहल जाई. वइसे ई उम्मीद उम्मीदे रहि जाव त कवनो अचरज ना होखी.
(स्रोत : प्रशान्त निशान्त से मिलल सामग्री का आधार पर)
bho_Deva bho_Deva bho_Deva bho_Deva bho_Deva mai_Deva